Genesis 3 Afrikaans PWL
Bybel > PWL > Genesis 3
1Nou, die slang was listiger as al die lewende wesens van die veld wat יהוה-God gemaak het en hy sê vir die vrou: "Het God werklik gesê dat julle nie van al die bome van die tuin mag eet nie?" 2Die vrou antwoord die slang: "Van die vrugte van die bome in die tuin mag ons eet, 3maar van die vrugte van die boom wat in die middel van die tuin is, het God gesê: 'Julle mag daarvan nie eet of dit aanraak nie, anders sal julle sterf'." 4Die slang sê vir die vrou: "Julle sal die dood nie sterf nie, 5maar God weet dat die dag as julle daarvan eet, julle oë sal oopgaan en julle soos God sal wees deur goedheid en boosheid te ken." 6Toe die vrou sien dat die boom goed was om van te eet en dit 'n vreugde was vir die oë en 'n begeerlike boom om jou wys te maak, het sy van die vrugte gevat en geëet en ook aan haar man by haar gegee en hy het geëet. 7Toe gaan altwee van hulle se oë oop en hulle besef dat hulle kaal is. Hulle het vyeblare aanmekaar gewerk en vir hulle lendebedekkings gemaak.
8Hulle het die stem van יהוה-God gehoor terwyl Hy wandel in die tuin in die koel van die dag en die mens en sy vrou het hulself vir die Teenwoordigheid van יהוה-God weggesteek tussen die bome van die tuin. 9יהוה-God het geroep na die mens en vir hom gesê: "Waar is jy?" 10Hy antwoord: "Ek het U geroep gehoor in die tuin en was bang, want ek is kaal; daarom het ek weggekruip." 11Hy sê: "Wie het aan jou bekendgemaak dat jy kaal is? Het jy geëet van die boom waarvan Ek jou beveel het om nie te eet nie?" 12Die mens antwoord: "Die vrou wat U gegee het om saam met my te wees, sy het vir my van die boom gegee en ek het geëet." 13יהוה-God sê vir die vrou: "Wat is hierdie wat jy gedoen het?" Die vrou antwoord: "Die slang het my mislei en ek het geëet."
14Toe sê יהוה-God aan die slang: "Omdat jy dit gedoen het, is jy meer as al die vee en al die diere van die veld vervloek. Jy moet op jou maag seil en jy moet stof eet al die dae van jou lewe.
15Ek sal vyandskap stel tussen jou en die vrou en tussen jou saad en haar Saad. Hy sal jou kop vertrap en jy sal Sy hakskeen byt."Rom 16:20
16Vir die vrou het Hy gesê: "Ek sal jou moeite en jou swangerskap baie vergroot. Met pyn sal jy geboorte gee aan kinders en na jou man sal jou begeerte wees en hy sal oor jou heers."
17Vir die mens het Hy gesê: "Omdat jy geluister het na die stem van jou vrou en van die boom geëet het waarvan Ek jou beveel het om nie te eet nie; vervloek is die aarde om jou ontwil;Gen 5:29; Rom 5:12 met moeite sal jy daarvan eet al die dae van jou lewe.
18Dit sal beide dorings en distels vir jou voortbring en jy sal die plante van die veld eet.
19In die sweet van jou voorkop sal jy brood eet totdat jy teruggaan na die grond toe, want jy is daaruit gehaal, want stof is jy en tot stof sal jy teruggaan."Rom 5:12
20Die mens (Adam) het sy vrou Havah genoem omdat sy moeder geword het van almal wat lewe.
21יהוה-God het vir die mens en sy vrou klere van vel gemaak en hulle aangetrek.
22יהוה-God het gesê: "Nou het die mens geword soos een van Ons deur goedheid en boosheid te ken." Sodat hy nie sy hand uitsteek en ook van die 'Boom van die Lewe' neem, eet en lewe vir ewig nie, 23het יהוה-God hom weggestuur uit die tuin van `Eden om die grond om te spit waaruit hy gehaal is.Gen 2:15 24Só het Hy die mens uitgedrywe en gérubs aan die voorkant van die tuin van `Eden laat bly, met die vlammende swaard wat heen en weer draai, om wag te hou oor die pad na die 'Boom van die Lewe'.Open 22:14